khistorydata/jeongjo-sjw-relations huggingface dataset:
정조 7년 · 목
敎曰。 王大妃殿加上尊號。 景慕宮追上尊號。 惠慶宮加上尊號。都監都提調行判中樞府事徐命善。鞍具馬一匹面給。提調戶曹判書徐有隣。禮曹判書鄭一祥。仁陵君李在協。工曹判書李★(土+甲)。各熟馬一匹賜給。行副司直徐有慶。行知中樞府事金華鎭。議政府右參贊鄭民始。各半熟馬一匹賜給。平安監司李性源日淺勿論。都廳郞廳副司果尹東晚李喆模。竝加資。郞廳司僕寺判官鄭東協。漢城府判官權中立。戶曹佐郞李尙琦。工曹佐郞沈公著。禮曹正郞閔孝克。副司果李天穆。竝陞敍。監造官宗廟署直長鄭昌老。副司勇金履溫李良會李弘源。別工作繕工監監役官尹晢東。竝陞六。禮貌官通禮院兼引儀金載遂。假引儀金光績。竝陞敍。未陞敍者陞六。別看役嘉善尹東瑀邊將除授。前五衛將具善埴。相當職除授。司果姜世重加資。嘉義丁遇泰兒馬一匹賜給。册印要彩轝及排案床領陪部將兼司僕文廷煥等六人。各半熟馬一匹賜給。寫字官安福臣李彥相趙圭鎭。竝加資。畵員錄事員役工匠等。以最優例。令該曹分等施賞。又敎曰。 王大妃殿加上尊號時。册寶對擧承旨尹塾朴祐源。 惠慶宮加上尊號時。册印對擧承旨沈豊之嚴思晚。竝加資。又敎曰。今番賞典。一人雖兼數事。毋得疊授。又敎曰。 景慕宮追上尊號。 惠慶宮加上尊號時。入參掖庭署司謁以下及掖屬下屬閣屬院屬闕內應受賞各司下人等。竝依書啓判下施賞。又敎曰。 惠慶宮加上尊號時。排設次知中官金景佑熟馬一匹面給。從事中官呂弘佐。令內侍府陞敍。次知別監太命吉司鑰除授。下人依判下施賞。又敎曰。其在同慶之意。豈無一視之恩。以外朝言之。參班百官。各加一資。以掖庭言之。觀光下屬。擧蒙賞典。而至於別軍職。職親地比。而書啓中獨漏。此殆新出之故。未遑有劃一之制而然。此似小事。亦非棕綜實之政。自今番爲始。別軍職等書啓。依他例書入。下屬亦依他各司例書啓事分付。又敎曰。前後效勞不些。今番上尊號。特以臺下典儀之故。諸處賞典。未免竝漏。典儀南公著相當職調用。又敎曰。特令塡差。意有在焉。 思陵參奉林聖[性:I-PERSON]運。特爲陞六。又敎曰。施賞中樂工無一見漏之意。分付典樂處。 敎曰。今番追上 尊號後。諸凡賞典。拔例爲之。予意豈可不領會。無論蔭仕司果與雜歧承傳。 景慕宮上號時賞典。必皆一一收用然後。用他承傳或序陞事。另飭銓曹。又敎曰。安川君烓。鶴林君焴。竝百官加親授。又敎曰。中官金性完金聖曄。竝百官加親授。
정조 7년 · 강
遞承旨尹塾金宇鎭徐鼎修。以沈豊之爲承旨。
정조 7년 · 목
敎曰。都承旨許遞。前望單子入之。又敎曰。右承旨右副承旨許遞。
정조 7년 · 강
有政。吏曹參判鄭昌順。兵曹參議柳誼。
정조 7년 · 목
敎曰。在外禮曹郞廳改差。今日政差出。○以徐龍輔鄭東浚嚴思晚李鼎揆金載瓚爲承旨。朴天行爲大司諫。徐有成爲副校理。尹東暹爲判義禁。趙時俊爲同經筵。李福源爲聖節兼問安使。吳載純爲副使。尹㬦爲書狀官。洪大榮爲 思陵參奉。鄭必淳爲監役。徐瀅修爲假監役。李義玄爲 靖陵參奉。金載健爲 長陵參奉。大榮以下。竝初仕也。沈頤之爲同知。○敎曰。今日政。初入仕。皆令明日待令。
정조 7년 · 강
重推吏曹參判鄭昌順。
정조 7년 · 목
因珍島監牧官望筒。敎以。有三次承傳者。擬首望可乎。況代致詞事體何如。則銓曹擧行。焉敢乃爾。當該銓官從重推考。莫曰自辟。何不提醒。更令擬入。
정조 7년 · 강
御誠正閣。受閣臣進箋。
정조 7년 · 목
予曰。進箋閣臣。仍爲陞殿也。予曰。太學儒生。依向日例。只班首齋任入庭擧行。餘皆閤外行禮事分付。原任提學李徽之曰。向者旣下廣施之惠。今日又降蕩減之典。中外同慶。於斯可見矣。予曰。傳敎中愴幸交幷云云。果予本意矣。徽之曰。殿下心懷。安得不然。臣等亦已仰認矣。予曰。卿等今日多致勞攘矣。徽之曰。臣等志在欣忭。不知致勞矣。予曰。設科何以爲之乎。徽之曰。擧國同慶之義。當有設科之擧矣。予曰。夏間有難設行矣。徽之曰。或有待秋擧行之例。依此爲之好矣。
정조 7년 · 강
命蠲減施惠。知委京外。
정조 7년 · 목
敎曰。鳴呼。報本顯親。人情之所同然。而豈有如予小子今日之心哉。嗚呼。 先庥之所篤棐。 慈化之所覆燾。主鬯有托。國勢永固。欲報之恩。天地莫量。肆予詢于公卿。誕擧縟儀。情禮小伸。愴幸交幷。噫。雖在匹庶之賤。爲親飾慶。尙欲與隣里鄕黨同之。矧予之所可恤所可念者。獨非八域之赤子歟。彼蠢蠢者。亦知其國有慶禮。引領而望曰。惠其及我。今若諉之以實施惠屬耳。伈泄而已。則果然無抑鬱之嘆乎。貢人舊遺在。限三千石蕩減。泮人懸房贖。限十日。市民徭役。限十五日蠲減。欲於外邑施惠問之。二十二年前舊還。尙多未捧之數。嶺南湖南湖西京畿。統營穀爲六萬二千餘包云。其時未捧名色。一竝蕩減。若此則未沾惠之處爲四道。其中最久條二萬石。亦爲蕩減。竝令今日內。知委京外。因此而思之。三道賑政。終始無替。能免捐瘠之患否。憧憧一念。夙宵靡懈。此則尙有餘巡。可到麥前。至於京師。根本之地也。減價發賣。若拘前規。止於四巡。則四月一朔。何以調過。亟令惠廳京兆。依前巡抄戶。加給一巡。以示朝家志喜均惠之意。
정조 7년 · 강
命慶科庭試。設初試試取。
정조 7년 · 목
禮曹啓言。今此合三慶慶科。以何科定行。而何間擇日乎。敎以。秋成後推擇。科名以庭試爲之。設初試試取也。又啓言。初試額數。以幾人磨鍊乎。敎以。取三百人。
정조 7년 · 강
判義禁尹東暹疏辭新資。賜例批。
정조 7년 · 강
命試官原望。改付標以入。
정조 7년 · 목
敎曰。試官堂上堂下違牌人。只推。更爲牌招。又敎曰。試官再牌不進人。原望改付標以入。
정조 7년 · 목
因刑曹頒赦單子。敎以。張駿翼張猉翼車命顯等放。韓福仁韓聖大。傷處看審。如不至大段。放。
정조 7년 · 강
御仁政殿。行文科殿試。仍詣春塘臺。行武科殿試。讀券官鄭存謙黃景源朴祐源。對讀官金憙趙鼎鎭洪明浩。考官洪樂性鄭尙淳李敬懋。參考官鄭東浚南玄老李潤慶洪和輔。
정조 7년 · 목
具翼善冠袞龍袍。乘輿出仁和門。詣仁政殿降輿陞座。讀券官以下率文擧人。入就行禮訖入侍。予命書題懸題板。予曰。儒生製述。若居更等。則未免追赴後試。着意製呈之意。試所承旨。各別申飭于諸儒生也。○敎曰。都承旨沈頤之。先入侍後謝恩。乘輿出仁政門。由建陽門入靑陽門。詣春塘臺陞座。考官以下。率武擧人行禮訖。以次進伏。予曰。貫革尙今不立。何其遲滯耶。試所擧行。極爲稽忽也。○敎曰。兵曹判書鄭尙淳。訓鍊院堂郞從重推考。予曰。藥房都提調入侍。徐命善進伏。予曰。文所收券數知入。注書金良倜奏曰。試券所捧三十三張。而未及呈券者。爲四人云矣。予曰。可謂神速矣。敬懋曰。鳥銃應擧人放砲時。敢有幻弄之事。至有換名之擧云。誠甚痛惡矣。予命敬懋。出去棍治。査實以奏也。小頃予曰。今不必重棍窮覈。姑爲保放。以待後日。更爲査實也。予曰。濟州擧子招入。擧子進伏。予曰。入格者幾人。未格者幾人。敬懋曰。三十人中。入格者六人也。予曰。入格者立後班。未入格者立前班。予曰。逖矣海島之人。涉海遠來。今番若不入格。則何以更來乎。七技中尙餘三技。汝輩之所長何技耶。擧子等各言長技。予曰。汝輩能讀兵書否。擧子等四五人外。咸曰不能讀矣。予曰。日尙未中。盡日力而學得。則足可通一篇。行首宣傳官熟習兵書。汝等往而學之。末端進講。予曰。侍衛宣傳官。何其稀疏耶。出外宣傳官一竝拿入。予曰。汝輩任自出入。使侍衛致此虛疏。誠極駭然也。宣傳官等所奏。極爲奸詐。○敎曰。宣傳官權逴李東善汰去。予曰。盡爲呈券而易書旣畢。則命官以下持試券入侍。命官及諸試官偕入出榜。予曰。試券出給四館所官員也。少頃。乘輿出靑陽門。入協陽門還內。
정조 7년 · 강
緘推咸鏡監司徐有寧。
정조 7년 · 목
兵曹判書鄭尙淳啓言。今番直赴人中。咸鏡監營壬寅條都試時。沒技直赴金河澄崔重祥金泰潤等名字。與本道原啓本音同字異。而取考戶籍號牌與單子。別無差錯。事當査問本道 釐正許赴。而期日急迫。莫重科場。有難擅便敢達。從之。敎以。道臣則緘辭。從重推考。
정조 7년 · 강
改差濟州牧使朴天行。
정조 7년 · 목
敎曰。以御史牧使第兄之年年入島。事面極爲苟艱。濟州牧使朴天行改差。今日政各別擇擬。
정조 7년 · 강
遞承旨尹塾。以沈頤之代之。
정조 7년 · 목
塾不爲仕進。敎以。許遞。前望單子入之。
정조 7년 · 강
有政。吏曹參判李敬養。兵曹判書鄭尙淳進。
정조 7년 · 목
以尹尙東爲副校理。南玄老爲濟州牧使。雲峯君杺爲都摠管。
정조 7년 · 목
刑曹以干連罪人李在儉等決杖放送。正犯及干連諸人。姑爲仍囚。加刑勘處啓。敎以。干連諸人保放。待結末處之。
정조 7년 · 강
惠慶宮進服加減調胃湯。命停止。榻敎也。
정조 7년 · 강
召見輪對官及承旨徐鼎修于誠正閣。
정조 7년 · 목
予問濟用判官朴宗榦曰。敦孝錄何以爲之乎。宗榦曰。自嶺營送裨將。使寫字官正書矣。予曰。多有訛誤處。爾須評審以成好矣。予問繕工奉事李萬運曰。文獻修考。果已修正乎。萬運曰。誤字皆已刪正。而添入處。不敢以臣意擅斷。不可不一經稟裁然後。可以成出矣。予曰。數日後。當卽見矣。予曰。 永祐園奉審承旨入來與否知入。注書金良倜。以姑未入來之意回奏。予曰。奉審承旨若入來。不待承傳色入侍陳奏也。
정조 7년 · 강
召見奉審承旨沈頤之于誠正閣。仍行召對。閣臣金憙。承旨沈頤之。玉堂姜★(亻+寅)李鼎運。假注書金良倜。史官李崑秀尹行任。
정조 7년 · 목
講國朝寶鑑。○予曰。 永祐園奉審何如。頤之曰。奉審則莎草植木皆茂盛。而南邊一席之地。莎草或不無枯死之慮矣。植大則待下敎矣。予曰。訓將入來後。當下敎矣。予曰。園官明日來待。
정조 7년 · 강
命別監皮有麟。治罪放送。
정조 7년 · 목
因御營廳別監皮有麟犯夜被捉草記。敎以。依定式。治罪放送。
정조 7년 · 강
詣仁政殿。行文武科放榜。仍詣宣仁政殿。召見藥院都提調徐命善及文武新恩。
정조 7년 · 목
具遠遊冠絳紗袍。乘輿出仁和門。詣仁政殿降輿陞座。宗親文武百官及新恩。皆入就位行禮訖。仍賜牌賜花賜蓋賜法醞如儀。因殿庭喧譁。予命禁喧郞廳。當該宣傳官拿處。又命文科全榜及武科甲科人留待。禮房承旨先詣宣政門外整齊。仍詣宣政殿殿座。予曰。藥房都提調入侍。徐命善進伏。予曰。卿姪將以新恩入侍。故命卿入侍矣。仍命文新恩。以榜次上殿。李勉兢進前。予命誦殿試所作。勉兢曰。只誦初項以下。而以上則忘之矣。命善曰。新恩不識筵體矣。金啓洛進前。予曰。貌類其父乎。命善曰然矣。俄見其父於藥院則以爲。受國厚恩。圖報無地。當以不擇夷險之義。必欲仕滿於直長云矣。予曰。其言貴矣。金熙朝進前。予曰。爲人極佳。似優於一榜矣。柳弘之進前。予曰。芸官近來絕種矣。今始出矣。申耆進前。予曰。衿川民照律之日。申耆登第。乾道昭昭矣。徐瀅修進前。予謂命善曰。策文善作。且問經義。所對甚善。予得備顧問之臣矣。以卿家人之釋褐立朝。豈但卿家之幸耶。予謂記事官尹行任曰。注書下望擇擬以入。予命瀅修出去。待點下持鍮硯復入。命善曰。前後受恩。與天無極。今日寵眷。又若是曠絕。闔門感泣。不知何以圖報也。鄭來百進前。予謂命善曰。與卿連姻云。然否。命善曰。臣之友壻之子也。李儒修進前。予曰。誰之族也。別雲劍洪秀輔曰。日運之從姪也。命善曰。此人今番爲生進兩場大科初試三場云矣。沈銖進前。予謂承旨沈頤之曰。卿之近族乎。頤之曰遠矣。李敬五進前。予曰。爲人頗了了矣。兪漢寧進前。予曰。故相之冢孫乎。漢寧曰。臣則非奉祀孫矣。予曰。故相家始出科甲。誠貴矣。豈可無表意之道乎。命頤之。問吏兵批堂上窠有無。頤之奏曰。無見窠。僉知有在外者云矣。邊景祜進前。予曰。汝是濟州壯元乎。景祜曰。壯元則金墉也。少頃還內。
정조 7년 · 강
命文榜洪克浩。屬之末端。唱榜時進參。
정조 7년 · 목
敎曰。文榜洪克浩。纔已上來云。殿試雖過。或有許付唱榜之例乎。無故而追退付後殿試。實屬可矜。問于禮曹。相考前例稟處。如無可據之例。仍令禮曹。就議參班時原任大臣以聞。又敎曰。旣有前例。文擧人洪克浩。屬之末端。唱榜時使之進參。
정조 7년 · 강
命新及第兪漢寧。正三品窠擬入。徐瀅修注書擬入。
정조 7년 · 목
敎曰。故相之家。始有科慶。在朝家錄舊之義。豈無垂念之擧。況已資窮云。特以未參甲科。不得陞品。以此以彼。何靳一資。新及第兪漢寧。吏兵批堂上正三品窠。今日內口傳擬入。又敎曰。新及第徐瀅修。今日內注書擬入。
정조 7년 · 강
命濟州文武科。再明日來待。新榜分館爲之。
정조 7년 · 목
敎曰。濟州文武科。再明日謁聖後。皆令來侍。又敎曰。新榜分館。皆令一兩日內爲之。
정조 7년 · 강
以黃昇源爲承旨。前望也。
정조 7년 · 강
召見承旨徐鼎修于誠正閣。
정조 7년 · 목
予謂假注書瀅修曰。判府事之於國家。無異姻戚。爾以爾家之人。今又立朝。予心安得無喜乎。爾家規模。本自寬厚。能不墜寬厚家法。則其於立身行己之方。斯思過半矣。爾其勉之。瀅修起伏。予曰。注書下望。可謂極選矣。鼎修曰。彼注書終始恩造。可謂曠絕千古矣。予命注書出去。禮曹判書入侍。徐浩修進伏。予曰。彼注書好爲之矣。浩修曰。臣家之父子兄弟。頂踵毛髮。無非造化。而今又拂拭之澤。若是隆摯。闔門感泣。不知所以圖報也。予曰。注書之文學。亦優餘矣。浩修曰。每文皆能成篇矣。予謂瀅修曰。今明則出去遊街。再明仕進。仍爲遞出也。
정조 7년 · 강
命尙衣提調鄭民始仍任。
정조 7년 · 목
敎曰。向於政望。已有仍任之命。則觀此尙方單子。提調以二提調着銜。必是政院不能別白分付之致。尙衣提調鄭民始。仍任前職。
정조 7년 · 강
命時囚趙衍德放。南履臣[五:I-PERSON]議處。
정조 7년 · 목
義禁府啓言。禁喧郞廳趙衍德原情。泛稱遲晚。請刑推得情。敎以。分揀放送。又啓言。領運差使員法聖僉使南履臣[五:I-PERSON]原情。泛稱遲晚。請刑推得情。敎以。人命無渰死。穀米旣已準拯。與不勤領運。差有間焉。除刑推議處
정조 7년 · 강
御誠正閣。行晝講。知經筵徐有隣。特進官洪秀輔。承旨黃昇源。玉堂姜★(亻+寅)李鼎運。假注書金良倜。史官李崑秀尹行任。宗臣凝善君爔。武臣南志默。
정조 7년 · 강
遞承旨李亨元徐鼎修。以李在學尹承烈代之。
정조 7년 · 목
敎曰。左承旨右承旨許遞。前望單子入之。
정조 7년 · 강
命新舊榜通融抄啓。
정조 7년 · 목
敎曰。新榜旣出。且有待放榜後。與舊榜通融抄啓之命。抄啓文臣。明朝抄送於內閣。使之依例正書入啓事。言于政院。
정조 7년 · 강
命典牲直長金啓洛。六品郞署擬入。
정조 7년 · 목
敎曰。簪筆有自來嫌避之端。昨筵聞大臣言。欲以直長報瓜云。宜有曲諒之道。典牲直長金啓洛。六品郞署口傳擬入。
정조 7년 · 강
飭諸道農刑登聞之汎忽。
정조 7년 · 목
敎曰。諸通雨擇狀啓中。農刑詳略。各自不同。詳則太詳。略則太略。登聞又有疏數之殊。令廟堂更加關飭諸道。俾無如前汎忽。
정조 7년 · 강
召見承旨李在學尹承烈于誠正閣。
정조 7년 · 목
予命在學讀禮部回咨。至山水高長之閣。予曰。山高水長閣。係是堂扁。則何可變換用之乎。在學曰。似出於對偶不叶之致。而堂扁則恐不可上下矣。予曰。卽爲出給。使之改撰也。予命注書徐瀅修出去。雜科設場。今至幾何。李命植果能進參與否知入。瀅修回奏曰。今日爲始。設觀象監雜科。明日以後。當鱗次設行。提調李命植則因本司雜科。姑未及期。進不進無所皂白。故使之自本司往問以來矣。予命記事官尹行任。政官牌去來催促。同副承旨入侍。尹承烈進伏。予曰。承宣陞資幾年。今始肅命於見職云。然否。承烈曰然矣。予曰。承旨在義州時。以何事見敗乎。承烈曰。以蔘商越境事。監司置之中考矣。予曰。非承旨之罪矣。承烈曰。奉職無狀。致有狼狽。誰尤於人矣。
정조 7년 · 강
校理趙興鎭。以母病陳疏徑出。批許救護。
정조 7년 · 강
遞承旨黃昇源。兵曹參判沈豊之。以柳誼爲承旨。姜世晃爲兵曹參判。
정조 7년 · 목
敎曰。不爲仕進承旨許遞。前望單子入之。又敎曰。在外兵曹參判許遞。前望單子入之。又敎曰。新除授兵曹參判參議。待下批牌招。推移入直。
정조 7년 · 강
飭賑邑守令恣意離次。
정조 7년 · 목
因豐德府使李潤國差使員肅拜單子。敎以。賑邑守令。差定不緊差使員。使之曠官。道伯之意未曉也。況有畢賑前無得擅離官守之命。則巡營設令差定。何不以受敎往復乎。京畿監司李亨逵從重推考。豐德府使李潤國。今日使之下送。待畢賑。令該府拿問定罪。若此則諸邑守令之不有飭敎恣意離次。足可反隅。而未現發處。姑不一一摘發論罪。從當憑其勤慢。以此意令廟堂發關。嚴飭京畿嶺湖道臣處。
정조 7년 · 강
命揀擇坐起。今日內爲之。
정조 7년 · 목
敎曰。槐院圏點。聞於昨日已爲之。而揀擇坐起。尙不爲之。飭敎之後。如是遲滯。都堂事誠甚慨然。今日內爲之之意。司錄發牌聽傳敎。
정조 7년 · 강
命濟州武擧人。明日內越薦。
정조 7년 · 목
敎曰。遠涉鯨波。來赴京試。以是殿試。則應講之際。務從寬假。皆得唱榜。若令徒然空還。渠輩豈無抑鬱之歎乎。濟州子弟文科入格人。昨才分館。而武擧人。尙無區處。以此意分付三廳。勿拘常例。使之明日內。從公議越薦刑止。使之轉報草記事。亦爲分付兵曹。
정조 7년 · 강
召見檢校直閣鄭東浚。承旨林錫喆于誠正閣。
정조 7년 · 목
予曰。典醫監提調出牌。牌去來申飭。予曰。政官退去之意。分付政院。予曰。議政府揀擇坐起與否及堂上幾員參坐與否竝知入。注書李敬五。以左相則已赴坐。他堂則姑未來會之意微稟。予曰。大臣旣已赴坐。則他堂之尙不來會。極爲駭然。發牌備郞。未及來會堂上。一竝請罪之意。傳于左相。予曰。入侍注書之揀擇參坐與否。及提調誰來誰不來乎。堂上備三員然後。始乃坐起乎。竝爲知入。敬五以事變注書。例爲參坐。廳注書則未知何時爲入侍。故應頉云。提調則左相外。姑未來會。院例堂上三員不修。則不得開坐之意仰達。予曰。坐起已爲之乎知入。敬五奏曰。無故者只二員。方新差抄啓云矣。予曰。新差提調列書以入。槐院提擧新差草記入啓。予曰。旣已允下。斯速頒布。
정조 7년 · 강
重推典醫提調李命植。
정조 7년 · 목
政院啓言。典醫監提調李命植。飭敎之下。不爲開場。如是違牌。事甚未安。所當更請牌招。係是一日三牌。何以爲之。敎以。雖未知實病之如何。此重臣處義。終涉莫曉。元無不可出之端。徒然引入。有召輒違。揆以分義事體。俱無所據。從重推考。更爲牌招察任。
정조 7년 · 강
命宗簿前提調鄭一祥等。竝敍用。
정조 7년 · 목
敎曰。前提調鄭一祥。前校正堂上李瀁。海溪君★(火+集)。安春君烿。前都廳金峙默竝敍用。備堂茍簡。莫如近日。且値次對。前備堂鄭一祥還差。口傳付軍職。
정조 7년 · 강
命咸安郡守各別擇擬。當日辭朝。
정조 7년 · 목
慶尙監司李秉模。以咸安郡守鄭義誠。暗行御史封庫罷黜馳啓。敎以。此是賑邑。勿拘常格。今日政各別擇擬。○敎曰。賑邑守令。不可暫刻曠官。新除授咸安郡守。待下批當日辭朝。仍令給馬下送。
정조 7년 · 강
有政。吏曹參判李敬養進。
정조 7년 · 목
以鄭昌聖爲右參贊。李文源爲大司成。金履禧爲大司諫。權欕爲咸安郡守。
정조 7년 · 강
重推吏曹參判李敬養。
정조 7년 · 목
敎曰。政官之徑先出去。似因未聞傳敎之致。旣有守令之窠。則何不少俟發落。無牌而更赴政席。擧措極爲顚倒。當該銓官從重推考。
정조 7년 · 강
命雜科惕念考試出榜後。提調率領來待。
정조 7년 · 목
敎曰。雜科亦是科場。近來淆雜忒甚。榜出之後。每有遺珠之歎。今番必須惕念考試之意嚴飭。出榜後各歧出身。提調率領來待事分付。
정조 7년 · 강
放宣傳官具綜等。
정조 7년 · 목
因囚徒。敎以。宣傳官具綜李身敬放。
정조 7년 · 목
刑曹判書鄭民始曰。向以玉堂尹㬦上疏中。論今番科場之不嚴。試紙之或塡字號。或不塡字號者。多有見失。故。一二試所下屬囚禁者。幾至二百餘人。而曠日滯囚。有難摘發。實無好樣處置之道。何以爲之乎。予曰。堂疏雖出於嚴科場之意。旣不得目擊。且渡㶚人之稱冤。亦難一一準信。設令不塡字號之試券。出賣於廛上。而亦安知非限後試券乎。許多人勢難一一究竟。試官旣已嚴勘。下屬置之好矣。予曰。廟堂之無事好矣。近日含默太過。臺諫不言。宰相又不言。傾軋之風。雖非美事。而如袞躬闕欠。亦無言之者。此莫非來諫之德。有所未盡而然。予方自反。而大體國事。誠可悶矣。樂性曰。前後求言之敎。凡幾遭矣。廟堂臺閣。無出位論事者。致勤臨軒而發歎。此專由於臣不能對揚之致也。予曰。玉堂下番進前。爾自北評事遞來後。初登筵席。無可奏事乎。行臺兼御史。本道事如可奏者。陳達也。予曰。爾旣自塞外來。風土人物。庶幾習熟。或有人才之可觀者乎
정조 7년 · 강
飭堤堰犯耕之弊。
정조 7년 · 목
左議政洪樂性啓言。堤堰貯水。農政之最緊務。而犯耕之弊。種種有之。各道堤堰所在邑。廢堰懸頉者外。案付堤堰。毋得犯耕事申飭。而來頭摘奸時。如有不善擧行處。則該邑守令論勘。該道道臣難免不飭之責。以此意請知委。從之。
정조 7년 · 강
遞判義禁尹東暹。
정조 7년 · 목
左議政洪樂性啓言。判義禁尹東暹。不但耆社之臣。方有實病。無路開坐。滯囚可悶。請今姑許遞。從之。
정조 7년 · 강
改差濟州牧使南玄老。
정조 7년 · 목
左議政洪樂性啓言。濟州牧使南玄老。自來虛脆。近又衰病。强令赴任於瘴海之地。則宜有朝家軫念之道。今姑改差。其代請令該曹。各別擇差。從之。
정조 7년 · 강
命瀋陽接駕咨文撰出。轉致盛京。
정조 7년 · 목
左議政洪樂性啓言。皇帝出來瀋陽時。遣官接駕事。盛京咨文。又爲出來矣。以承遵之意。撰出回咨。定禁軍下送灣府。請轉致盛京。從之。
정조 7년 · 강
還差備堂徐有慶。差下堤堰堂上鄭一祥等。
정조 7년 · 목
左議政洪樂性啓言。副司直徐有慶備堂還差。副司直鄭一祥趙時俊。堤堰堂上差下。請察任。從之。
정조 7년 · 강
命武科出身應頉外。赴防除之。納米特減。
정조 7년 · 목
兵曹判書鄭尙淳啓言。武科出身新榜後。除應頉外。例爲赴防矣。今番則何以爲之。敎以。除防可也。又啓言。旣承除防之敎。則例有納米之規。當依例擧行乎敎以。今番則特爲除減也。
정조 7년 · 강
命倭差差倭所用江界蔘價。以稅小米區劃。
정조 7년 · 목
戶曹判書徐有隣啓言。近來倭人漂差別差陸續出來。所用單蔘。因此大縮。度海及壬寅條歲遣第一船。僅僅彌縫。而其餘壬寅條已出來三船。追出來特送應給之數。幾至三十斤。而本曹遺儲。未滿一斤。事極可悶。體蔘十四斤零。前已卜定。更自臣曹。當爲關促。而尾蔘十五斤。則趁苗節取來然後。可以合造單蔘。推移繼用。江界事情。非不相諒。及今卜定。在所不已。尾蔘十五斤。依前例別爲卜定。而已出來差倭。日限不遠。嚴飭該邑。趁卽貿送。價本則例自廟堂區劃。請下詢大臣處之。予詢大臣。左議政洪樂性曰。江界蔘政。非不可悶。而單蔘應給。自有定限。尾蔘所用。依此數卜定。價本則依例以稅小米區劃似好矣。從之。
정조 7년 · 강
命京畿區劃關西大米中。用餘移劃戶曹。
정조 7년 · 목
戶曹判書徐有隣啓言。今年稅入。比前大縮。米條經用。尤爲可悶。卽聞京畿區劃關西大米中。用餘一千三百石零。自本道方欲還納云。究其本則自是稅米。移劃臣曹。以補經用。似合事宜。請下詢大臣處之。予詢大臣。左議政洪樂性曰。今年經費。不可不恤。而本來出自田稅。畿營用餘還納。則移劃戶曹。誠爲得當矣。從之。
정조 7년 · 강
命法聖拯米。待秋成捧納。
정조 7년 · 목
戶曹判書徐有隣啓言。敗船拯米之分給民間。待秋捧納。自是定式。近來外邑。視若尋常。延拖屢年。終歸蕩減者。固已可駭。而至於今番法聖漕船之一隻傷損。初非大洋致敗。屢日鉤拯之比。而所沈米太。暫漬江水。別無腐傷。登時拯出。旋卽分給。與還分穀品。不至逈異云。不可與循例拯米。同歸漫漶。此則待秋成卽爲收捧。趁限上納。俾無如前緩忽之弊事。請預爲嚴飭。從之。
정조 7년 · 강
命北道馬兵都試。依親騎衛例爲之。
정조 7년 · 목
副修撰金載人啓言。北道馬兵都試之新設。誠爲勸奬要務。軍兵等感祝恩眷。果有實效矣。然其節目中有難便者。蓋北道十邑中。南四邑及北六鎭。相距絕遠。故自前親騎衛都試之規。四邑則設行於鏡城。而六鎭則設行於鍾城。實有南軍千里裹糧之弊。今若一依親騎衛例。四邑馬兵。試取於鏡城。而六鎭馬兵。試取於鍾城。以爲除弊。則南民蒙惠。尤爲大矣。敎以。依親騎衛爲之也。
정조 7년 · 강
命慶源會寧開市時。分債之弊。廟堂稟處。
정조 7년 · 목
副修撰金載人啓言。會寧慶源公市回禮小靑布。自己卯爲始。換木分債。取息補用矣。每年開市。在於十二月。故自翌年分債。而其取息。則自開市年計利。方其給債之時。稱以昨年條。而爲先折取利息。故民怨滋甚。誠爲痼弊。臣果詳考定例。亦無自當年取利之文。則未知自何時有此謬例。而大抵六鎭各邑。差需庫穀木。逐年取息。羡餘滋多。分債漸廣。民難支堪之中。又有小靑布利。一年疊徵之弊。民情安得不悶菀乎。今雖減給此當年利息。而差需庫極爲豐裕。萬無日後不足之理。無害於公而有惠於民故敢達。敎以。廟堂稟處。
정조 7년 · 강
命慶源儒生蔡徵殷隨窠調用。穩城儒生朴紀萬家食物優給。
정조 7년 · 목
副修撰金載人啓言。慶源儒生蔡徵殷。天性至孝。杜門讀書。沈潛經學。敎誨後進。而兩親喪服闋之後。及其移窆。更着縗麻。廬墓三年。誠孝純篤。遠近感服。自前會源開市。各種邑贈。皆出民斂。逐年增加。民將流散矣。徵殷慨然發憤。徒步上京。陳疏懇惻。得蒙兪音。別遣御史。與道臣作爲定例。特罷邑贈。以袪積弊。六鎭人士之於徵殷。尊仰學行。感戴功德。臣之所到處。遮道陳訴。皆以年滿七十。未蒙褒典爲言者。凡十餘遭故敢達。敎以。此等人收用。實合聳勸之政。令該曹隨窠調用也。又啓言。穩城儒生朴紀萬。孝行出於天性。追喪六年。泣血啜粥。孝感所及。有火滅虎渡之異。其繡衣陳達。特蒙給復之恩。死後道臣啓聞。未得回啓。其子就明。又以至孝篤行。鄕黨服其善。曾被道臣薦剡。至擬齋郞望。臣入六鎭境。人皆稱三代孝子之家。雖婦孺。皆尊敬矣。敎以。逖矣絕域。有此卓異之行。合施褒奬之典。令本道食物。優數題給後。形止狀聞也。
정조 7년 · 강
命抄啓文臣親試。二十六日爲之。
정조 7년 · 강
見藥房提調金華鎭于誠正閣。
정조 7년 · 목
予曰。今番榜中。洪義泳李東植。俱是劇逆至親云。予不欲索言。下行有司之事。亦云疲矣。大抵言路之寒。莫近日若也。國事誠可謂末如之何。雖卿宰。專以含默爲保身之策。予於卿。亦不無慨然矣。
정조 7년 · 강
召見奉審大臣禮堂于誠正閣。判府事鄭弘淳。禮曹參議柳義養。
정조 7년 · 목
德陵定陵安陵純陵和陵修改後。復命也。○予曰。役事順成乎。弘淳曰。一日半盡改封築。而樹木之成蔭。甚忌於莎草。逼近而茂密。略有疏伐者矣。予曰。當伐幾株乎。弘淳曰。將有百餘株矣。予曰。往復諸大臣。參考本朝謄錄議稟。予曰。災處雄偉乎。弘淳曰然矣。予曰。北關有何弊。向來事今已鎭靜。而吳尙顯加資。足可以鎭安人心乎。弘淳曰。誠如上敎。今無他憂矣。
정조 7년 · 강
陵寢可改處命便宜擧行。
정조 7년 · 목
判府事鄭弘淳啓言。 陵寢奉審執頉。本自愼重。苟非時急有頉。則未嘗擧論。故修改時。雖有小小可改。不得擅便。只就已啓下處擧行而止。此後凡有修改之役。雖非已執頉者。若有可改處。便宜擧行似好。而事體至重。不敢仰請。以愚見仰達矣。敎以。卿之所奏。甚有意見。以此出擧條。載之本曹及本道謄錄。以備後考之地也。又啓言。 安陵和陵莎草有頉處。旣因事役。一體修改。而凡莎草稀疏處。卽以莎種補缺。則若干有頉。不至於張大修改矣。在前申飭。非不丁寧。曲墻外稚木。隨剪去根。在所不已。而專不致意。誠極寒心。道臣奉審時。觀其勤慢。以爲考績。禮堂奉審時。或有執頉之事。則道臣不可免論責。請以此分付。從之。
정조 7년 · 강
北道 陵軍雜役。命蠲免。
정조 7년 · 목
判府事鄭弘淳啓言。各 陵守護。專責 陵軍。北道與畿內絕異。多有逃避。究其弊則位田復戶之無實也。位田加劃。有難遽議。而復戶則一結所食。不滿二兩錢。名以給復。不實如此。亦豈朝家本意乎。結中雜役。一切蠲免。自是法意。獨於北路 陵軍。準捧雜役。豈事理也哉。田稅條外。凡係雜役。○一竝勿論。俾疲殘 陵軍。得以保存之意。請分付道臣。從之。
정조 7년 · 강
命銀溪驛位田。査正郵官擇差。
정조 7년 · 목
判府事鄭弘淳啓言。銀溪在北關直路。其爲緩急之恃誠大矣。殘敗日甚。苟不大加振刷。則絕站當在朝夕。驛卒之依賴。專在位田。而金化平康之田。歲收累百石。爲鄕豪所占。所食不過爲百許兩錢。御史道臣禁之而違拒。退賭地之不論本價。法典所在。而金城之田。一賣十年不得還推。道臣守令非不知之。而不能査正。何以辭其責乎。另飭道臣。一一査決嚴懲。使殘驛得以保存。擧行形止。請令狀聞。從之。敎以。郵官瓜期不遠云。待報瓜各別擇差下送也。
정조 7년 · 강
命苽魚黃魚封進變通。令禮曹稟處。
정조 7년 · 목
判府事鄭弘淳啓言。些少之弊。有難盡達。然海族漁採。各有其節。而早晚進退。或有違時。進上封進。多有茍艱時。最是苽魚。產於歲後。而封於十月令。黃魚產於歲前。而封於二月令。封物之際。小民之奔走。愁苦誠甚悶惻。然進上事體至重。何敢議其變通。卽蒙下問。不敢不仰達矣。敎以。聞卿所奏。係是民隱。令禮曹參考文蹟稟處也。
정조 7년 · 강
命文川廢地收利。分付道臣區處。
정조 7년 · 목
判府事鄭弘淳啓言。一路民情。何能採得於暫時去來。而民俗頑悍。殆不知有官長。一有作爲。輒發怨咨。以是之故。守令之畏土民。反有甚於小民之畏守令。紀綱所在。不勝寒心。誠以一事言之。文川以至殘之邑。欲就荒廢蘆葦之地。略收其利。以捄海民難支之弊。而旁近土民。胥動浮言殆若血戰。固已駭痛。而山林川澤。與民共之之文。非專屬下民之意。而況此事旣是爲民。則不可無裁抑。使遠民知有法意。請以此意。分付道臣。俾有所區處。從之。
정조 7년 · 강
德陵定陵改封築。 安陵。純陵。和陵莎草修改時。判府事以下施賞有差。
정조 7년 · 목
敎曰。 德陵定陵改封築。 安陵純陵和陵陵上莎草修改時。行判中樞府事鄭弘淳厩馬一匹面給。禮曹參議柳義養加資。佐郞權中憲陞敍。觀察使徐有寧半熟馬一匹賜給。都差使員定平府使趙岱。洪原縣監具世德。咸興判官尹昌謙。差使員端川府使李漢棟。利城縣監孫碩周。北靑府使高益擎各兒馬一匹賜給。直長韓錫觀。參奉魏光翼朴東俊李榏韓栢林竝陞六。相地官金喜慶相當職待窠卽爲調用。京司員役工匠。本道吏隸工匠等。令該曹該道。米布分等題給後。形止草記或狀聞事。分付。本道卽豐沛之地也。今番 陵上修改之役。民皆妨農赴役。而況有可遵之例。豈無仰述之擧。赴役民人諸凡徭役。一竝減除。往在癸未。特軫兩年內。連爲赴役之勞。巡點停止。至於今番。則昨今年。以道科慶科。民邑自多勞苦。又當陵役。亦豈可不遵癸未傳敎。南北關秋巡點。亦竝停止事。令廟堂分付。
정조 7년 · 강
兩司避嫌乞遞。竝賜批。大司諫金履禧。執義李濟萬。掌令安鼎大。持平姜垣申大尹。
정조 7년 · 목
履禧等避嫌略曰。臣等一味含嘿。徒切愧恧。及登筵席。誨諭備至。而大僚筵卞斥。又以言無讜直爲言。則臣等溺職之罪尤著。決不可仍冒臺次。請命遞斥。批以。勿辭亦勿退待。○垣等避嫌略曰。臣等及登筵席。失措多端。至被承宣請推。又有大僚論斥。以此情地。何敢冒居臺次。請命遞斥。批以。勿辭亦勿退待。
정조 7년 · 강
有政。吏曹參判李敬養。參議趙鼎鎭。兵曹判書鄭尙淳進。
정조 7년 · 목
以金履素爲左尹。知敦寧李瀁。海溪君★(火+集)。安春君烿。竝單付。以沈豊之爲同知。
정조 7년 · 강
罷吏曹參判李敬養。參議趙鼎鎭職。
정조 7년 · 목
敎曰。觀此濟州牧使望筒。三望皆以年過六十人擬入。大臣筵奏。前牧使南玄老。猶以衰病請遞。則今於改望。擬以比玄老齒。過十年或過五六年之人。旣涉斑駁之嫌。又欠綜覈之政參政。銓官竝罷職。
정조 7년 · 강
命濟州牧使。廟堂議薦。
정조 7년 · 목
敎曰。耽羅絕域也。素稱海防重鎭。體任之非輕。視萊灣無異。較之南城隋城。反有加焉。彼四窠則用廟剡。獨於此地。委之銓曹。政格也官方也。俱無所據。今後濟州牧使。自廟堂議薦事。定式施行。
정조 7년 · 강
右承旨林錫喆。持公事入侍于誠正閣。
정조 7년 · 목
予曰。禮曹書啓。斯速修正。見于大臣後入稟。予曰。濟州牧使薦望催促。假注書李敬五持望入。予曰。濟州牧使改望以入。敬五持改望入。予曰。此改望還給後。以似此小事。屢勤飭敎。慨然之意發牌。備郞傳于左相。而酉時前望筒未及。則備郞當棍汰矣。
정조 7년 · 강
判府事鄭弘淳箚辭錫馬之典。賜批。
정조 7년 · 목
批以。上 册禮成。感喜交竝。錫馬之命。寔出常典。卿其安心領受。
정조 7년 · 강
以嚴思晚爲濟州牧使。備薦也。
정조 7년 · 강
命抄啓文臣親試處所。便殿爲之。
정조 7년 · 강
御宣政殿。行抄啓文臣親試。試官。李徽之鄭民始徐浩修金憙金宇鎭徐龍輔鄭東浚。
정조 7년 · 목
製述文臣入殿行禮訖。以擬宋孫奭謝於講說命之日。諭以天以良弼賚商。朕豈獨不得耶爲表題。○敎曰。抄啓文臣中。舊選諸人。三年講製。勤勞茂著。藉此亦足需用。且按故事。新選後。舊選許免。有湖堂一二已例。況今陞資或外任外。在京無故者。數亦絕少。以此以彼。豈無曲諒之擧。抄啓文臣副司果李益運李宗燮。原春都事李東稷。京畿都事李顯默。中和府使洪仁浩。副司果李錫夏。注書李祖承。前校理李魯春。副司果曺允大竝減下。二月三月朔親試課試書題。旣已頒布。書易講義。亦令在家製進。此則隨到從當考下。竝以此意知悉。○因抄啓文臣李度謙病不進拿處啓辭。敎以。情勢之外。聞其病勢。勢難逐月應試。況有舊選中吳泰賢已例。不必强其所不能。抄啓文臣李度謙。特爲減下。
정조 7년 · 강
命副司果李錫夏。副校理除授。
정조 7년 · 강
命濟州文科出身六品窠調用。武出身依西北例收用。
정조 7년 · 목
敎曰。西北道科時。文出身之上京者。特命出六調用。蓋綏遠人之意。況耽羅地是絕域。在朝家軫念之道。豈可不用兩道已例。濟州文科出身邊景祐金墉康聖翊。竝令該曹六品遷轉。郞署窠隨卽調用。武出身三十人。亦依西北例。令兵曹及各營收用後草記。其中自願留京人外。乞還本鄕之類。相當窠。今日內次次檢擬事分付。
정조 7년 · 강
命雜科開場時。次堂同參。
정조 7년 · 목
禮曹判書徐浩修啓言。增廣及式年雜科試取時。本曹三堂備員進參。而近來首堂進參。則次堂之懸病不進。便成謬例。參判參議請卽爲牌招。從之。敎以。此後雖於判堂進去之時。次堂如不同參。勿爲開場。稟旨請牌也。
정조 7년 · 목
批以。賞無得疊受。謂一時兼數事也。卿之引是語辭巽。得無過當之嫌。卿其安心勿辭。仍卽領受。仍命遣史官傳諭。
정조 7년 · 강
吏曹判書兪彥鎬疏辭新資。仍乞遞。賜批。
정조 7년 · 목
批以。冢宰重任。豈容輕解。陞秩之命。蓋出酬勞。卿其勿辭。竢少間上來行公。
정조 7년 · 강
前正言閔昌爀疏陳漕運矯救之策。賜批。
정조 7년 · 목
疏略曰。江民漕運之易以嶺漕。粵自庚申辰創行。而末流之弊。致或故犯於臭載。是實非民之罪。而法未盡善也。從前萬餘石船價。盡爲江民帶歸江上。分作都民之食。故餘波所及。雖當歉歲。市價不憂其踊貴。而一自嶺漕以後。土著之卒。挈歸渠家。而徒手上船。或於沿路穀貴地。分和賣射利。而輒就公穀中。作奸犯科。及其納倉而逋欠。則還爲取辦於貢米廛米。嶺穀則初無沾丐都民之利。而反泄京穀。故雖値連歲之豐。而都民之生。猶告遑急者此也。毋寧別設一法。自爲民國兩便。財用兼裕之道也。另募江外慣水丁壯十三。爲一船之卒。以當鄕卒十六。擇民有氣力忠謹者。每定船主一人而管轄事。足以節制一船之卒。就向嶺漕之各項支費科料放。一如江華府訓局船例。而船主則分屬軍校。船卒則編名尺籍。漕運之外。足令緩急而相須。亟命廟堂。盡日議稟。卽賜施行。批以。漕運救弊之策。稔聞有此議。爾言際到。令廟堂爛商稟處。
정조 7년 · 강
召見承旨林錫喆李在學。閣臣鄭民始于誠正閣。
정조 7년 · 목
予曰。抄啓文臣試券持入。記注官金鳳顯捧入。予曰。御批試券。皆令親押。予曰。近日國體。可謂寒心。濟州牧使望。至於七改。今以嚴思晚爲擬受點。而頃以試官事。方在罷職不敍中。廟堂事亦甚苟艱。發牌備邊郞詳問以啓。予曰。近日雨澤甚慳。麥農未知何如。每念昨年禱雨事。未弛宵旰之憂矣。在學曰。今雖惜雨。將有登熟之望云矣。予曰。入直閣臣入侍。檢校直提學鄭民始進伏。予曰。近日內閣事誠可悶矣。原任雖多。時任甚鮮。卿須善加區劃也。
정조 7년 · 강
以黃昇源爲承旨。
정조 7년 · 목
敎曰。承旨前望單子入之。新除授承旨牌招察任。
정조 7년 · 강
命新除授濟州牧使嚴思晚敍用。同勘人敍用。論理稟處。
정조 7년 · 목
備邊司啓言。廟薦則雖罷職不敍。備擬與否。草記事命下矣。廟薦勿拘擬望。曾有已例。故。昨日濟牧望。援例擬入矣。受點後請敍。例自銓曹擧行。而時無行公堂上。新除授濟州牧使嚴思晚請敍用。允之。敎以。若此則同時坐勘之人。竝當一體敍用乎。係是科試事。乍罷旋敍。亦不無遽然之嫌乎。卿其參量。指一論理。草記稟處也。
정조 7년 · 목
敎曰。當該製述官拿處。
정조 7년 · 강
召見禮堂于誠正閣。禮曹判書徐浩修。參判李崇祜。
정조 7년 · 목
予曰。胎封尙未擧行。旣有 先朝受敎。不必藏置外邑。欲於後苑淨潔處藏安。今月內擇日擧行好矣。浩修曰。 先朝受敎。似以二三等胎封。不必每貽民弊。故有此下敎。而事體至重。恐不宜權安禁苑。且伊時下敎。亦以依古例爲之爲敎。而 太祖朝以下。皆有胎峯。則今番亦不可不依例擧行矣。予曰。然則禮堂出去。聯名陳疏也。予曰。觀象監列朝胎封儀軌取來。予曰。安胎使望筒。考例書入。假注書金孝建。以單望啓下之意微稟。予曰。今日雜科試取。以何學爲之乎。孝建以漢學爲之之意微稟。
정조 7년 · 강
遞刑曹判書鄭民始。以鄭一祥代之。
정조 7년 · 목
敎曰。職務相妨。檢校直提學鄭民始本職許遞。又敎曰。刑曹判書前望單子入之。
정조 7년 · 강
命靑松府使。各別擇差。
정조 7년 · 목
敎曰。靑松府使有闕之代。口傳各別擇差。
정조 7년 · 강
拿處吏曹佐郞李集斗。
정조 7년 · 목
敎曰。近來銓曹事。全不成說。以至莫重差祭之事。必皆致煩提飭。此等銓郞。將焉用哉。當該祭享色郞廳拿問處之。
정조 7년 · 강
禮曹判書徐浩修。參判李崇祜聯疏陳胎封儀節。賜批。
정조 7년 · 목
疏略曰。向以元子宮胎封事。伏承待下敎擇日之命。謹稽受敎。則雖無一二等分別之敎。而舊闕石函。旣爲二等以下。則一等儀節之不可援此爲例。斷然無疑。事係典禮。乞賜財幸焉。批以。參考受敎及文蹟。指一附奏之意。往傳時原任大臣。仍具卿等意見。論理草記。
정조 7년 · 강
錦城尉朴明源。昌城尉黃仁點聯疏。請亟擧縟儀。賜批。
정조 7년 · 목
疏略曰。有大德者必得大名。伏惟我聖上。道冠百王。學貫千古。履曾閔之養志。親文王之視饍。肆我英考。曰篤不忘。迺命代聽庶政。椅猗歟盛哉。及其光臨九五也。治成制定。囿民生於春臺玉燭之中。上下同流之化。庶幾復見於今。於是乎聖人之極工。帝王之能事畢矣。臣愚請就武功而論之。丙丁以後。亂逆疊出。 宗社之禍。迫在朝夕。而不露聲色。談笑以處。使今日 宗社。幾危而復安。殿下雖欲辭之。有不可得矣。誕降明命。亟擧縟儀。批以。卿等何不致詳。發此云云。予意悉及於筵敎。
정조 7년 · 강
行召對于誠正閣。閣臣金宇鎭。承旨尹承烈。玉堂李鼎運。假注書金孝建。兼春秋金健修。史官李崑秀。
정조 7년 · 강
命科試坐罷諸人敍用。捧傳旨。
정조 7년 · 목
備邊司啓言。草記批旨。有同時坐勘人。指一論理稟處之命矣。事係科試。則乍罷旋敍。不無遽然之嫌。誠如聖敎。昨日擬望時。嚴思晚之坐罷。率爾備擬。末又至煩請敍。昏謬做錯。莫甚於此。誠萬萬惶恐。敎以。何不指一回啓乎。末端惶恐云云。大是意外之語。若此廟堂將無周諮之擧乎。卿須安心也。然則未敍用諸人。自可敍用。令政院捧傳旨也。
정조 7년 · 강
命禁府滯囚。次堂捧供。新除授刑曹判書牌招察任。
정조 7년 · 목
敎曰。禁府滯囚可悶。時囚令次堂捧供。議處照律。詞訟委屬。亦甚可悶。新除授刑曹判書牌招察任。
정조 7년 · 목
義禁府啓言。領運差使員法聖僉使南履五請照律。敎以。旣已決棍。付過放送。又啓言。草芝前僉使任世郁原情。泛稱遲晚。請刑推得情。敎以。雖不決棍。領運僉使旣已蒙放。此囚則付過放送。又啓言。製述官李華源原情。泛稱遲晚。請刑推得情。敎以。付過放送。○因吏曹佐郞李集斗囚單子。敎以。放
정조 7년 · 강
御誠正閣。行晝講。特進官韓光會。同經筵趙時俊。承旨沈頤之。玉堂李錫夏李鼎運。假注書權訪。兼春秋金健修。史官李崑秀。宗臣鶴林君焴。武臣洪宅夏。
정조 7년 · 강
禮曹。以元子宮胎封事。時原任大臣收議啓。
정조 7년 · 목
該曹啓言。祇奉批旨。往傳于時原任大臣。則左議政洪樂性以爲。謹按 先朝乙酉受敎及禮曹所錄胎峯記。而取見禮堂疏本。則其所條陳。明白有據。至於一等儀節之不可援此爲例云者。實合於重事體之道云。領府事金尙喆以爲。今以封胎事。取見春曹掌古之書。自國初 列聖朝胎封邑號山名。一一昭載。而至若御苑藏函。無所見錄。 先朝乙酉受敎。亦無一二等分別之敎。則禮官所論舊闕石函。此爲二等以下云者。誠有所據。況伏念胎封排設之節。例有刻石標識事。若於禁苑中。欲如胎室制度。則事甚難便。欲除節儀物。則有傷國體。今若分等裁酌。一遵 先朝當日之敎。如禮封山。體 列朝已行之例。恐合事宜云。判府事鄭存謙以爲。十八朝胎峯。皆在名山。可以按考。則舊闕所得石函。明是二等以下。封胎之法。旣有等級。則一等儀節之不可援此爲例云者。禮堂疏陳。誠爲得禮體。臣無容更贅云。判府事徐命善以爲。乙酉受敎。旣無一二等區別之敎。而春曹謄錄。俱載 列朝胎封。則後苑古蹟之爲二等以下。推此可見。伏況一等胎封。事體至重。不設儀物。只用陶函之制。決知其未安。一遵 列聖朝已行之例。備禮擧行。實合事宜云。判府事鄭弘淳以爲。臣於典禮。本所昧昧。何敢强對。而乙酉受敎中。中葉以下之敎。臣雖不敢質言。或是聖意不及於一等而然歟。然則今番擧行。一遵典禮。恐合事宜云。判府事李徽之以爲。第考禮曹所在謄錄。則 列聖朝胎峯。皆在外邑矣。且 先朝乙酉受敎。旣無一二等分別。則舊闕所藏石函。似是二等以下。而至若一等。有所重處。不宜援以爲例。禮堂之疏。事甚得宜云。判府事李福源以爲。 列聖朝胎封之必擇吉地。必謹封識。所重有在故也。今此元子宮胎封儀節。不可不一遵故事。而至若日後二等以下藏胎。謹依 先朝受敎。藏于禁苑。恐爲得宜云。領敦寧金熤以爲第以乙酉受敎中。他日封胎與否。其無可論之敎觀之。則 先朝聖意。似不以一二等之分。有所區別。以臣鹵莾。不敢指一臆對云。諸大臣獻議。別無異同。而臣等愚見。則受敎中此句。當與潛邸時以下句語連看。恐不可混看於定式之聖敎也。且伏念乙酉受敎中。雖無一二等區別之敎。而舊闕石函分明是二等以下。則今番儀節。事體自別。決不當援此爲例。一依已行之典。擇地捐涓吉等事。請卽爲擧行。敎以。乙酉受敎中字句。不能記憶。一本謄入。大扺後苑藏胎之敎。聖意出於遵舊制除民弊也。藏之之法。雖有區別分等之例。受敎但當遵行而已。若於字句中。只及二等以下。則亦宜參量爲之。此草記所請。更待下敎擧行也。
정조 7년 · 강
以金憙爲吏曹參議。
정조 7년 · 목
敎曰。守令有闕之代。令今番差出。而銓曹無行公堂上。吏曹參議前望單子入之。待下批牌招察任。
정조 7년 · 강
命注書尹行任。口傳還付翰林。
정조 7년 · 목
予曰。禮曹謄錄持入。予曰。乙酉五月政院日記持入。假注書高廷憲奉入。予曰。爾是霽峯幾代孫耶。廷憲曰。爲七代孫矣。予曰。遣官致祭。其在何年耶。廷憲曰。在壬辰矣。予曰。壬辰後更無致祭之事耶。廷憲曰。果無之矣。予曰。霽峯有文集乎。廷憲曰。有之矣。予曰。霽峯集取來於玉堂。廷憲承命而出捧入。予曰。此乃爾先祖文集也。爾讀一遍也。予曰。近接正書朝紙。則鄭判府事自北路回還後。所奏擧條。何不備悉謄布耶。申飭院吏。使之一一頒布也。
정조 7년 · 강
命胎封定式。一依受 敎擧行。
정조 7년 · 목
敎曰。昨因禮堂聯疏。使之就議大臣後草記者。不過是漫應也。取考乙酉年受 敎。雖無區別分等之聖敎。而傳敎中。旣有胎封置簿亟函。令祛之之 敎。則 聖意所在。亦可仰認。豈可拘於一等。不遵受敎定式。一依受敎擧行事分付。
정조 7년 · 강
以林蓍喆爲靑松府使。尹行任單付檢閱。竝口傳也。
정조 7년 · 강
副修撰李鼎運。以父病陳疏徑出。批許救護。
정조 7년 · 강
判下秋曹殺獄案覆啓。
정조 7년 · 목
刑曹啓言。殺獄罪人李海寅等。依法勘斷。道臣意見。誠爲得當。依狀請施行之意。請分付道臣。敎以。道啓之分首從。卿等果無異同之見。更良論理稟處。又啓言。果川縣殺獄罪人林者斤京。依前同推。期於取服。朔寧郡殺獄罪人金於仁老味。依式同推。期於得情。而守贊則以原謀同敺之律勘處。醴泉殺獄罪人丁載大奴仁得等。照法嚴勘之意。請竝分付各道道臣。竝敎以。新判堂與亞三兩堂。更加考閱。出意見稟處
정조 7년 · 강
召見承旨黃昇源。禮曹判書徐浩修于誠正閣。
정조 7년 · 목
予曰。禮堂以何事請對耶。知入。假注書高廷憲。以元子宮封胎稟定事。請對之意微稟。予曰。稟定節次何事耶。知入。廷憲以昨日依受敎擧行傳敎。而擧行節次。稟定然後擧行。故。來待之意微稟。予曰。禮判與他承旨入侍。承旨黃昇源。禮曹判書徐浩修進伏。予曰。卿等今所稟定者何事耶。浩修曰。元子宮封胎。依 先朝受 敎擧行事下敎。而 先朝下敎。初不分一二等。且舊闕所得石函。書以王子。則宜得名山。占爲胎峯。實合事理。且 太祖朝以來。十八朝皆有胎峯。則今番獨於御苑藏安。似有傷於國體。其在臣子之道。有難奉承矣。予曰。旣有受 敎。則在今不遵。極涉如何矣。浩修曰。受 敎。初不分等 下敎。則似不必援此爲例矣。予曰。藏安使何以爲之乎。浩修曰。王子則堂下正三品進去。大君則堂上正三品進去。元孫宮從二品。元子宮正二品進去。而自備局啓下矣。予曰。鷹峯在御苑之後。藏安於此似好矣。浩修曰。聖敎果至當矣。臣等今日往鷹峯。先看處所何如。予曰可也
정조 7년 · 목
敎曰。政宦牌招開政。濟州文科出六人。今日政。皆令調用。以李泰永爲副校理。李東郁爲修撰。李命植爲判義禁。吳載純單付問安副使。
정조 7년 · 강
命未下直守令邊將。皆令明日辭朝。
정조 7년 · 강
召見承旨尹承烈沈頤之于誠正閣。
정조 7년 · 목
予曰。禮判入來乎。承烈曰。朝者未承入來之敎。故不爲待令矣。予曰。近來湖中人心何如。承烈曰。臣未能的知。而蓋自大加懲創。幾至鎭定云矣。予曰。都承旨入侍。沈頤之偕入。予曰。卿爲洪忠道伯時。槐山南漢之事出云。卿其知之乎。頤之曰。南漢本以惡種多負逋欠。前道伯李秉鼎。定配於泗川地。其後逃還。故臣狀啓還配。泗川縣監沈公協亦爲論罪矣。大扺此事。似屬濫杖。而南漢拔劍。欲害官差。成光默戒嚴度日。故事至此矣。予曰。成光默於先正。爲幾代孫乎。頤之曰。但知奉祀孫。不知其爲幾代孫。予曰。先正書院在何地。頤之曰。在坡山矣。予曰。都承旨後若爲刑曹參判。凡諸文案。宜各別留意。先卿爲刑判時事。予至今不忘矣。
정조 7년 · 강
命麟山僉使崔爀改差。棍問取招。
정조 7년 · 목
兵曹啓言。新除授麟山僉使崔爀。以別付料除拜此職。辭朝發行之際。與其同僚爭語。至於拔刃刺人之擧云。身爲邊將。作此駭擧。不可以已經下直。置而不論。請拿問重勘。允之。敎以。何必拿問。擧措極其怪愕。改差。卿其棍問取招草記。
정조 7년 · 목
太廟夏享。在再明也。
정조 7년 · 강
再明日 永祐園。命展拜。
정조 7년 · 목
敎曰。昨日上 號禮成。顧此孺慕莫逮。益難爲懷。自春初。擬欲從近展謁。而間因大禮當前。迄此未遑。再明日當詣 永祐園展拜後。行 祭禮。仍宿齋舍。翌朝還宮。該房知悉。儀衛凡百。昨秋已例。不但不用 陵幸之例。比京擧動。省減幾至十之八九。以此意分付禮兵曹。又敎曰。再明日。用京擧動例。留都大臣。依前勿爲差出。旣是經宿。則闕內不可無守宮大將。此則依例差出事分付。又敎曰。永祐園親 祭時刻。隨時爲之。辭 園禮。翌曉爲之。以此知悉。又敎曰。再明日動駕時。六曹漢城府堂郞各一員。兩司長官隨駕。其外各司。竝除之。進排衙門官員。司僕外亦勿待令事分付。齋室勿爲修理。只塗窓戶。整理使不必啓下。今番置之事分付。西班隨駕。依昨年例爲之。如是下敎之後。各司或有憑藉郊行。貽弊貢人。當隨現重勘。以此各別嚴飭。又敎曰。再明日動駕。兵曹則判書外。堂上二員。郞廳三員隨駕。摠府則實劍外堂郞各一員隨駕。蛟龍旗標旗等首摠郞差備。勿爲磨鍊。五衛將武兼。亦依昨年例隨駕。儀仗仗馬搥椎牌軍別破陣有廳軍。竝勿爲隨駕。扈衛軍官忠壯忠翊衛等。元入直外。勿爲加入直事分付。又敎曰。在前 永祐園展拜。皆用京擧動例。留陣聚軍。當日爲之。再明日依此擧行事分付留陣營。今番經宿之故。闕內守宮大將。俄命差出。則守宮大將之當日結陣。旣無已例。所率軍兵數亦不多。此則明日申後。依例入直事。分付兵曹。又敎曰。再明日由弘化門館峴作行。以此分付。○禮曹。以 永祐園幸行時。宗廟告事由啓。敎以。旣有京擧動之例。此草記何以爲之乎。
정조 7년 · 강
判府事徐命善箚辭錫馬之典。賜批。
정조 7년 · 목
批以。縟禮順成。愴幸交竝。卿際此時。動勞茂著。錫馬之典。寔出按故例。何庸過辭。又若子姪調用。亶由識慶之意。竝冀卿之安心也。仍命遣史官傳諭。
정조 7년 · 강
判府事李徽之箚辭錫馬之典。賜批。
정조 7년 · 목
批以。卿有闡揚之勞。錫馬之命。寔循彝典。卿須安心。勿辭領受。仍命遣史官傳諭。
정조 7년 · 강
判府事李福源箚辭錫馬之典。仍乞遞出疆之任。賜批。
정조 7년 · 목
箚略曰。臣猥承莫重文字之命。不能發揮對揚。不意錫馬之恩。殆若酬勞之典。厭然冒受。非義所敢。卽賜收還。且臣於出疆之命。曾有仰對。而以臣癃殘。茍然充遣。不亦駭觀瞻而羞朝廷乎。劃卽變通。以重使事焉。批以。賴卿模畵之力。得以發揮 慈徽。荷謝無已。錫馬之擧。亶循彝則。卿須安心領受。尾陳專對事。當在登筵時面敍。仍命遣史官傳諭。
정조 7년 · 강
左議政洪樂性箚辭賞典。賜批。
정조 7년 · 목
箚略曰。臣以親 祭時終獻官。有子壻弟姪中除職之命。又以竹册書寫官。伏奉天駟殊錫。片時將事。數行書役。初無可紀之勞。恩賞之一時再下。實有疊受之嫌。亟命收還。批以。除職之命。上駟之錫。出於廣慶志喜之意。卿於是擧。豈或辭遜。卿須安心勿辭。仍命遣史官傳諭。
정조 7년 · 강
大提學黃景源上疏辭職。仍乞休致。賜批。
정조 7년 · 목
批以。屢界文衡。取在老成。卿其勿辭行公。
정조 7년 · 강
都承旨沈豊之。兵曹參判朴祐源疏辭新資。竝賜例批。
정조 7년 · 강
副修撰吳泰賢。以母病陳疏徑行。批許往護。
정조 7년 · 강
獻納鄭彥郁。從縣道疏陳病狀乞遞。仍討逆。賜批。
정조 7년 · 목
疏略曰。薇垣除命遽下。繼之以馹召。臣誠感激惶霣。固當趨承。而賤疾危苦。萬無自力前進之望。方此賀禮在前。而不得參舞蹈之列。臣罪至此。尤萬萬矣。特削臣職。以肅朝綱焉。臣旣不以臺職自處。未暇他及。而敢此尾陳。噫。鄭妻之出陸家居。是何擧也。凶如鄭妻而假息。至若德相之四字凶言。萬戮猶輕。徑先致斃。群情益駭。孥籍之典。斷不可已。亟允三司之請。批以。所陳已諭諸批矣。爾其勿辭。上來察職。
정조 7년 · 강
判下兵曹永祐園幸行時軍兵磨鍊草記。
정조 7년 · 목
因該曹草記。敎以。挾輦軍三百名。訓局步軍十哨。馬軍三哨。禁營步軍五哨。騎士三番。禁軍三番隨駕。御營廳留陣。昨年則以 陵行幸下敎之故。初節目中。摠廳留陣事磨鍊。而今番不必用此例。摠廳留陣一款置之。
정조 7년 · 강
設增廣監試覆試于一二所。一所嚴璹趙時俊金憙洪秉纘李魯春。二所李在協洪檢趙鼎鎭李集斗林濟遠。
정조 7년 · 강
以尹東暹爲分內醫院提調。口傳也。
정조 7년 · 강
召見時原任大臣禮堂于誠正閣。領府事金尙喆。判府事鄭存謙徐命善李徽之李福源。左議政洪樂性。禮曹判書徐浩修。
정조 7년 · 목
請對也。○尙喆曰。大禮順成。臣民慶幸忭。曷有其極。惟我殿下。誕膺天休。三册揄揚。聖李有光。茀祿爰啓。臣等所以歡蹈而繼之有請對者也。以我聖上難名之德。尊號之禮。尙未擧焉。一國臣民。恒切抑鬱。故今果相率請對矣。樂性曰。殿下功光 祖宗。德洽神人。臣等豈敢以瀆擾爲懼。而不思所以揄揚之方乎。尙喆曰。臣於此事。思量者久矣。大抵此擧。實非臣等謟䛖之意。惟我殿下備經艱難。再安宗社之神功盛德。卽千古之所罕有。爲今日臣子者。豈不欲揄揚功德。以垂後世乎。予曰。予不多誥。只有一言可以相告者。予於再昨年。與徐判府事。有所酬酢。想必記有矣。如此悲苦之語。不忍再提。而若聞此等之語。則予心悲痛。一倍層加。且予心事。近因上 號。倍覺悲感。少有所觸。輒不忍耐。卿等豈可以此事向予說道。重慽予心乎。卿等所謂揄揚。適足增予不孝之罪。且今此擧。又有不先不後之嫌。予所以不能見孚於體國之臣者。深可愧也。今予此言。實出心曲。其情亦甚悲苦。惟望卿等之體諒也。命善曰。上敎如此。臣等實不勝掩抑。而若臣等區區之誠。殿下亦宜體諒也。此非今日創行之事。卽我 列聖朝已行之規。則豈可一向牢拒。而不思體下之道乎。予曰。 列聖朝盛際。時各不同。今予情事。決難爲此。惟望卿等之就坐也。樂性曰。臣等之情。殿下亦豈不曲循乎。予曰。因予之誠孝淺薄。有此不相孚之擧。殊可愧恨。願勿復言也。福源曰。今殿下。必不知群情之難遏。而有此敎也。予曰。此外更無可言者。卿等就坐也。樂性曰。臣等此擧。果出於謟䛖之意。則當伏斧鑕之誅矣。惟殿下所經歷果何如也。凶逆輩出。 宗祀幾危。而賴有今日之安。莫非殿下之功德也。伏願亟回撝謙之衷。卽允群下之請焉。予曰。致使凶逆輩出。世道至此。卽予之過。奚足表揚。且以予言。謂非假飾。則何不就坐乎。昨日將事後。終日悲愴。心事果難自抑。卿等之言。徒亂人心。樂性曰。上敎至此。臣等柳塞罔措矣。予曰。予之心事。不忍提說。惟望就坐也。尙喆曰。殿下今日。卽 先朝之庚申也。如當 先朝庚申之時。則殿下亦必仰請矣。予曰。此例談也。惟願更勿提醒。以慽予心焉。命善曰。臣等雖欲仰體。其如群情之沸鬱何哉。予曰。人情天理之外。復豈有所謂群情乎。命善曰。下敎至此。而群情實難沮遏。今若一味牢拒。必至難言之境矣。予曰。雖以此事之未成。而係國家之安危。決不可爲。且非徒今日。惟予一生。決不爲之。不料卿等之不諒予心。至於此也。尙喆曰。今旣仰請。而又爲中止。則朝廷事不成說矣。予曰。卿等終不體諒。迫隘至此。慨然之外。置身無地。不能見孚於卿等者。豈不自愧乎。此言決非假飾也。惟望速爲就坐。更勿提說也。樂性曰。聖敎至此。宜不敢更事瀆擾。而其如臣等之不得自由何哉。予曰。體國大臣。如能挽止。則何患乎群情之不可過也。近日朝廷。雖不成說。惟此一段私情。庶幾相照矣。尙喆曰。此非儀賓倡始之事。果是臣等首發之論也。予曰。卿是元老。尤宜相孚。先須就坐也。徽之曰。聖心旣如是。群情又如彼。臣等誠不知所措矣。予曰。予於代聽臨御。誠不得逃遁而然。猶其顙有泚。況於此事。則處地自別。豈可爲之。不能見孚於卿等。至此之甚。良可自愧。今聞此言。徒亂人心。卿等不必使予適足以傷心也。至於卽位遠近。猶屬第二件事矣。命善曰。 列聖朝所已行之事。獨殿下若是之牢拒。雖出撝謙之盛德。而不勝抑鬱之下情矣。予曰。予豈自以爲撝謙之德。逾於 列朝乎。只是情私。切悲至苦之故耳。樂性曰。臣有一言可以冒萬死仰達者。法 祖宗。卽殿下之所嘗勉勉者。今我殿下。自卽阼以來。至於昨年。而所經歷果何如也。臣則以爲。有過 先朝庚申以前。而其再安 宗祀之功德。不可不揄揚矣。 先朝之所嘗許於庚申者。殿下豈不許之乎。予曰。俄者所言。實出於心曲。而猶如是相厄。良可慨也。樂性曰。臣實罔措。不知所達矣。予曰。予亦罔措。不知於何不見孚於卿等。至此之甚。誠予之過也。藉使予言。出於假飾。言旣至此。何不相諒乎。樂性曰。此事臣果首發。請先罪臣以安諸大臣之心焉。命善曰。臣等雖因聖敎之懇惻。未準請而中止。殿下豈可每每牢拒乎。予曰。非徒今日。雖一生不可爲也。僉曰。今此聖敎。決難奉承。豈可如是爲敎乎。予曰。更無可答之言。須各就坐也。尙喆曰。臣於賀班。欲上殿發端。今日則以賓啓爲之矣。果有所商量者。今始請對。而旣發之後。不可中止矣。予曰。地與時自有不同者。雖有不可中止之時。而今則不然矣。尙喆曰。國家事。如不始則已。旣始之後。豈可以上敎之如此。旋又中止乎。若然則臣等合被不思忠不誠之罪矣。予曰。何如是迫隘也。此非膠守常格之事也。命善曰。臣等亦不知所爲矣。樂性曰。退出後。相議爲之之外。無他道矣。予曰。出去爲之云者。亦豈成說乎。卿等强迫於人情天理之外。而予之私情。聽若不聞。勿論君臣之間。雖以敵已者言之。不相信若此。則交道幾絕矣。存謙曰。旣承不敢聞不忍聞之下敎。臣等勢將自處矣。予曰。此亦豈待命之事乎。命善曰。待命則誠不敢爲。而下情則罔措矣。尙喆曰。聖敎如此。臣等不敢更爲提說。而群情則必一倍難遏。是甚切悶矣。仍各就坐。予曰。李判府事昨日箚語。何其過耶。福源曰。臣之眼疾。便成殘癈。以此形貌。冒沒承命。則東國乏人之譏。誠非細故。故參判朴道源。亦以眼病。蒙遞使命矣。予曰。朴道源則果然矣。判府事則太過矣。未知筋力。不可遠役耶。命善曰。筋力足可往還矣。予曰。此與冬至使有異。往還之間。程道不遠。爲日不多。不必更辭矣。卿若不往。則左相今爲獨相。李判府已近七旬。俱不可往矣。徐判府前已往還矣。誰將入去乎。福源曰。此是往役。雖不可推諉於僚相。而國體則苟簡矣。命善曰。今此 園幸。司僕馬數。何以磨鍊乎。予曰。駕轎三雙外。儀仗仗馬。勿爲待令。驛馬亦不必把定矣。樂性曰。 祭享以何時爲定乎。予曰。當隨時爲之矣。予曰。昨秋 園幸時。吏兵曹陪從單子。使之持入。
정조 7년 · 강
遞戶曹參判趙時俊。以沈豊之代之。
정조 7년 · 목
敎曰。 慈慶殿補階撤去時。戶曹無進參堂上。試所進去戶曹參判許遞。前望單子入之。
정조 7년 · 강
罷承旨嚴思晚李鼎揆職。
정조 7년 · 목
敎曰。昨以試官事。至於明發。而坐直非生疏。則遐方人也。以是之故。屢加包容。到曉不得已處分。此承宣則旣有翰注之踐歷。又兼邇班。事事固當審愼。豈可以生疏言哉。試官罷職之命。在於去曉。而辭疏捧入。在於今朝。此似小事。誠有當官不置意之失。當該承旨罷職。
정조 7년 · 강
命前兵曹判書鄭尙淳。亟施不敍之典。
정조 7년 · 목
敎曰。本兵重任。所係何如。則曉有罷職之命。尙不納符。致煩飭敎。不特此也。兵曹擧行。反不如守廳。此前所未聞之事。前兵曹判書鄭尙淳。亟施不敍之典。該房承旨從重推考。
정조 7년 · 강
遞承旨金載瓚。以李在學李亨元李文源爲承旨。尋遞文源。以尹東晚代之。
정조 7년 · 목
敎曰。同副承旨許遞。前望單子入之。又敎曰。在外承旨許遞前望單子入之。待下批牌招察任。
정조 7년 · 강
罷刑曹判書鄭好仁。參判金履素職。
정조 7년 · 목
政院啓言。卽者刑曹郞廳來言。昨日動駕時。擊錚人等。卽爲捧供。而親祭齋戒相値。不得擧行云矣。敎以。方欲以此事。書下傳敎矣。啓辭際到。不可無處分。動駕之命。在於食後。該堂若於早朝赴衙。豈有此煩稟。近來百隸。雖曰怠慢。此等事。亦安敢乃爾。該曹堂上罷職。
정조 7년 · 강
命虎捉將校軍兵別單書入。
정조 7년 · 목
御營廳。以中虎一頭捉得封進啓。敎以。虎則卿處賞給。將校軍兵別單書入。